钦定古今图书集成/明伦汇编/官常典/第733卷 > 许晋〈子如璋〉
## 钦定古今图书集成/明伦汇编/官常典/第733卷 > 许晋〈子如璋〉

按《辍畊录》：至正壬辰秋七月，红巾陷钱塘，九月，陷吴
兴、延陵，冬十月，陷江阴州。州大姓许晋字德昭者，有
武略，善格斗，仲子如璋亦英勇，遂相谋曰：“乌合之众，
败亡可待，我族我里何忍坐累焉。”乃潜聚无赖恶少，
资以饮食，保护邻井，日有馀党，四散抄掠，则诱使深
入，悉殪而埋之。所居素隐僻，贼无知，寻闻官军驻近
郊，阴遣人约为内应。十一月八日，浙东宣慰元帅观
孙统兵入城，晋率所募应之。官军少却，晋弗之知，尚
与贼战于城北之祥符寺前。会贼党自他所来掎其
后，如璋遂与家僮往救，手刃数人，破围而入，偕父力
战，众寡不敌，父子皆死。明日，官军复进攻，贼遂溃。家
人得父子尸，敛而葬之，柩车相继于道，见者无不坠
泪。乡之父老诔之曰：“父死于忠，子死于孝。”私表其里
曰忠孝。郡上其事于朝，不报。